Compiègne
Store norske leksikon,Geografi,Verdens geografi,Europa,Frankrikes geografi
Compiègne er en by i Frankrike, i regionen Hauts-de-France, departementet Oise, ved elven Oises sammenløp med Aisne, 77 kilometer nordøst for Paris. Byen har 40 199 innbyggere (2017).
Compiègne er et viktig turistsenter og har allsidig industri, blant annet produksjon av bildekk, glass, kjemikalier, metallvarer og næringsmidler. Slottet fra Ludvig 15s tid er nå museum, likeså rådhuset (1500-tallet). Historie Compiègne omtales første gang på 500-tallet. Jeanne d'Arc ble i 1430 tatt til fange her av burgunderne og solgt videre til engelskmennene. Byen var hovedkvarter for den tyske armé i 1870 og 1871 i den fransk-tyske krig, og ble på ny okkupert av tyskerne under første verdenskrig. Våpenstillstanden 11. november 1918 ble sluttet i en jernbanevogn i Compiègneskogen, som var de franske kongenes gamle jaktmark. Våpenstillstanden mellom Frankrike og Tyskland 22. juni 1940 (andre verdenskrig) ble undertegnet samme sted og i samme vogn. Les mer i Store norske leksikon Frankrike den fransk-tyske krig  første verdenskrig  Frankrike under andre verdenskrig